ประกาศกรมวิชาการเกษตร เรื่อง หลักเกณฑ์ วิธีการ และเงื่อนไขการขอและออกใบรับรองสุขอนามัยพืช สำหรับสินค้าผักผลไม้สดส่งออกไปสหภาพยุโรป นอร์เวย์และสมาพันธรัฐสวิส พ.ศ. 2556

ประกาศกรมวิชาการเกษตร

ประกาศกรมวิชาการเกษตร
เรื่อง
หลักเกณฑ์ วิธีการ และเงื่อนไขการขอและออกใบรับรองสุขอนามัยพืช
สำหรับสินค้าผักผลไม้สดส่งออกไปสหภาพยุโรป
นอร์เวย์และสมาพันธรัฐสวิส
พ.ศ. ๒๕๕๖

ด้วยประเทศไทยเป็นภาคีอนุสัญญาว่าด้วยการอารักขาพืชระหว่างประเทศ (International Plant Protection Convention : IPPC)
ซึ่งตามอนุสัญญาดังกล่าวกำหนดให้ประเทศสมาชิกต้องกำหนดมาตรการต่าง ๆ
เพื่อป้องกันมิให้โรคและศัตรูพืชแพร่ระบาดเข้าไปในประเทศสมาชิก และประเทศไทย
ได้รับการแจ้งเตือนจากสหภาพยุโรป นอร์เวย์
และสมาพันธรัฐสวิสเกี่ยวกับการตรวจพบศัตรูพืชปนเปื้อนไปกับสินค้าพืชของประเทศไทยที่ส่งไปสหภาพยุโรป
เป็นระยะ ๆ ตั้งแต่ปี ๒๕๔๙ จนกระทั่งปัจจุบันส่งผลกระทบต่อชื่อเสียงของประเทศ 
จึงจำเป็นต้องกำหนดมาตรการและแนวทางในการแก้ไขปัญหาดังกล่าว

ดังนั้น เพื่อเป็นการปฏิบัติตามอนุสัญญาดังกล่าว
อาศัยอำนาจตามความในมาตรา ๑๕ วรรคสาม แห่งพระราชบัญญัติกักพืช พ.ศ. ๒๕๐๗
ซึ่งเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืชออกประกาศไว้ ดังต่อไปนี้

ข้อ ๑ 
ประกาศนี้เรียกว่า ประกาศกรมวิชาการเกษตร เรื่อง หลักเกณฑ์ วิธีการ
และเงื่อนไขการขอและออกใบรับรองสุขอนามัยพืช
สำหรับสินค้าผักผลไม้สดส่งออกไปสหภาพยุโรป นอร์เวย์ และสมาพันธรัฐสวิส พ.ศ. ๒๕๕๖

ข้อ ๒[๑] 
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
บุคคลใดประสงค์จะขอใบรับรองสุขอนามัยพืชสำหรับสินค้าผักผลไม้สดส่งออกไปสหภาพยุโรป
นอร์เวย์ และสมาพันธรัฐสวิสให้ยื่นคำขอต่อพนักงานเจ้าหน้าที่ ณ
กลุ่มบริการส่งออกสินค้าเกษตร หรือด่านตรวจพืช สำนักควบคุมพืชและวัสดุการเกษตร
กรมวิชาการเกษตร ดังต่อไปนี้
(๑) คำขอตามแบบ พ.ก. ๗
(๒) บัญชีแสดงรายชื่อพืชตามแบบ พ.ก. ๗.๑
(๓) ใบแนบท้ายแบบคำขอตามแบบ พ.ก. ๗.๒
(๔) รายชื่อสินค้าแต่ละบรรจุภัณฑ์ (packing list)
(๕) เอกสารอื่นตามประกาศกรมวิชาการเกษตรที่เกี่ยวข้อง เช่น
ใบรับรองสุขอนามัย

ข้อ ๔ 
ผู้ขอใบรับรองสุขอนามัยพืชสำหรับสินค้าผักผลไม้สดส่งออกไปสหภาพยุโรป
นอร์เวย์ และสมาพันธรัฐสวิส ต้องปฏิบัติดังต่อไปนี้
(๑)
จัดเตรียมสินค้าทั้งหมดให้พนักงานเจ้าหน้าที่ตรวจก่อนเวลาส่งออกไม่น้อยกว่า ๓
ชั่วโมง
(๒) แสดงรายชื่อพืช ปริมาณหรือน้ำหนักไว้ที่กล่องภาชนะบรรจุในที่ ๆ
สามารถเห็นได้ชัดเจน
(๓)
ไม่บรรจุสิ่งอื่นใดนอกเหนือจากพืชตามที่ได้แจ้งไว้ในคำขอและในบัญชีรายชื่อพืชที่แนบมากับคำขอ
(๔) แยกบรรจุพืชแต่ละชนิด โดยในแต่ละกล่องต้องไม่ปะปนพืชต่างชนิดกัน
เพื่อความสะดวกในการสุ่มตัวอย่างเพื่อตรวจสอบ เว้นแต่ในลักษณะพร้อมประกอบอาหาร
หรือบรรจุรวมอยู่ในบรรจุภัณฑ์ย่อยเดียวกันน้ำหนักรวมไม่เกิน ๕๐๐ กรัม

ข้อ ๕ 
ในกรณีที่เป็นการขอใบรับรองสุขอนามัยพืชสำหรับสินค้าผักผลไม้สดที่อธิบดีกรมวิชาการเกษตรกำหนด
นอกจากต้องปฏิบัติตามข้อ ๓ และข้อ ๔ แล้ว
ผู้ขอใบรับรองสุขอนามัยพืชดังกล่าวต้องปฏิบัติตามมาตรการควบคุมพิเศษแนบท้ายประกาศนี้ด้วย

ข้อ ๖ 
ให้พนักงานเจ้าหน้าที่ตรวจสอบความถูกต้องของเอกสารคำขอ หากพบว่าถูกต้องครบถ้วนและผู้ขอใบรับรองสุขอนามัยพืชปฏิบัติถูกต้องตามข้อ
๔ ให้สุ่มตัวอย่างพืชเพื่อตรวจสอบศัตรูพืช

ข้อ ๗ 
เมื่อพนักงานเจ้าหน้าที่ตรวจพืชเสร็จสิ้นแล้ว
ให้ผู้ขอใบรับรองสุขอนามัยพืชนำเอกสารมาแสดงต่อพนักงานเจ้าหน้าที่เพื่อประกอบการขอรับใบรับรองสุขอนามัยพืช

ข้อ ๘ 
ก่อนส่งมอบใบรับรองสุขอนามัยพืชให้กับผู้ยื่นคำขอ
ให้พนักงานเจ้าหน้าที่เรียกเก็บค่าธรรมเนียมใบรับรองสุขอนามัยพืช
ตามอัตราที่กำหนดในกฎกระทรวง

ข้อ ๙ 
การปฏิเสธการออกใบรับรองสุขอนามัยพืช สามารถกระทำได้ในกรณี
(๑) กรณีไม่ปฏิบัติตามข้อ ๓ ข้อ ๔ และข้อ ๕
(๒) กรณีตรวจพบการซุกซ่อนพืชซึ่งไม่แสดงในใบคำขอใบรับรองสุขอนามัยพืช
(ก) ตรวจพบ ณ สถานที่ให้บริการส่งออก
- ครั้งที่ ๑ ปฏิเสธการออกใบรับรองสุขอนามัยพืชให้กับสินค้าทั้งหมด
และแจ้งเตือนผู้ส่งออกเป็นหนังสือ
- ครั้งที่ ๒ เมื่อกระทำความผิดซ้ำภายในระยะเวลาสามสิบวันนับแต่วันที่ได้รับการแจ้งเตือนเป็นหนังสือครั้งที่
๑ ปฏิเสธการออกใบรับรองสุขอนามัยพืชให้กับสินค้าทั้งหมด
และงดการให้บริการออกใบรับรองสุขอนามัยพืชเป็นเวลาสามสิบวันนับจากวันถัดจากวันที่ถูกตรวจพบ
(ข) ได้รับแจ้งจากประเทศผู้นำเข้า
- แจ้งเตือนผู้ส่งออกเป็นหนังสือและงดการให้บริการออกใบรับรองสุขอนามัยพืชเป็นเวลาสามสิบวันนับจากวันที่แจ้งไว้ในหนังสือแจ้งเตือน
(๓) กรณีตรวจพบแจ้งปริมาณหรือน้ำหนักของพืชไม่ตรงกับที่ส่งออกไป
(ก) ตรวจพบ ณ สถานที่ให้บริการส่งออก
- ครั้งที่ ๑ คัดชนิดพืชนั้นออกทั้งหมดและออกใบรับรองสุขอนามัยพืชให้กับพืชที่เหลือ
และทำการแจ้งเตือนผู้ส่งออกเป็นหนังสือ
- ครั้งที่ ๒
เมื่อกระทำความผิดซ้ำภายในระยะเวลาสามสิบวันนับแต่วันที่ได้รับการแจ้งเตือนเป็นหนังสือครั้งที่
๑ ปฏิเสธการออกใบรับรองสุขอนามัยพืชให้กับสินค้าทั้งหมด
และการส่งออกในครั้งต่อไปให้เปิดตรวจสินค้าทั้งหมดต่อเนื่องสามสิบครั้ง
หรือภายในระยะเวลาหกเดือน
- ครั้งที่ ๓
เมื่อกระทำความผิดซ้ำในช่วงเวลาระหว่างการเปิดตรวจสินค้าต่อเนื่องสามสิบครั้งหรือภายในระยะเวลาหกเดือน
ปฏิเสธการออกใบรับรองสุขอนามัยพืชกับสินค้าทั้งหมดและงดการให้บริการออกใบรับรองสุขอนามัยพืชเป็นเวลาสามสิบวันนับแต่วันถัดจากวันที่ถูกตรวจพบ
(ข) ได้รับแจ้งจากประเทศผู้นำเข้า
- ครั้งที่ ๑ แจ้งเตือนผู้ส่งออกเป็นหนังสือ
- ครั้งที่ ๒
เมื่อเกิดซ้ำภายในระยะเวลาสามสิบวันนับจากวันที่ได้รับการแจ้งเตือนเป็นหนังสือครั้งที่
๑ งดการให้บริการออกใบรับรองสุขอนามัยพืชให้กับผู้ส่งออกรายนั้นเป็นเวลาสามสิบวันนับจากวันที่แจ้งไว้ในหนังสือแจ้งเตือน
(๔)
กรณีตรวจพบศัตรูพืชกักกันหรือศัตรูพืชชนิดที่ได้รับการแจ้งเตือนจากประเทศผู้นำเข้า
(ก) ตรวจพบ ณ สถานที่ให้บริการส่งออก
- ครั้งที่ ๑ ตรวจพบศัตรูพืชให้คัดพืชชนิดที่พบศัตรูพืชออกทั้งหมดจากสินค้าที่มาขอใบรับรองสุขอนามัยพืช
และออกใบรับรองสุขอนามัยพืชให้กับพืชชนิดอื่นที่เหลือ
แจ้งเตือนผู้ส่งออกเป็นหนังสือและให้คำแนะนำแก่ผู้ส่งออกในการคัดสินค้าและตรวจศัตรูพืช
ในกรณีมีเหตุจำเป็นให้พนักงานเจ้าหน้าที่ไปให้คำแนะนำแก่ผู้ส่งออกในการคัดสินค้าและตรวจศัตรูพืช
ณ แปลงเกษตรกร หรือโรงคัดบรรจุ
- ครั้งที่ ๒
ตรวจพบศัตรูพืชในพืชชนิดเดิมภายในระยะเวลาสามสิบวันนับแต่วันที่ได้รับแจ้งเป็นหนังสือครั้งที่
๑ ให้คัดพืชชนิดที่พบศัตรูพืชออกทั้งหมดจากสินค้าที่มาขอใบรับรองสุขอนามัยพืชและออกใบรับรองสุขอนามัยพืชให้กับพืชชนิดอื่นที่เหลือ
และงดการให้บริการออกใบรับรองสุขอนามัยพืชให้กับพืชชนิดนั้นเป็นเวลาสิบห้าวันนับแต่วันถัดจากวันที่ถูกตรวจพบ
- ครั้งที่ ๓
เมื่อพบศัตรูพืชในพืชชนิดเดิมภายในระยะเวลาสามสิบวันนับแต่วันที่ตรวจพบครั้งที่ ๒
ให้คัดพืชชนิดที่พบศัตรูพืชออกทั้งหมดจากสินค้าที่มาขอใบรับรองสุขอนามัยพืช
และออกใบรับรองสุขอนามัยพืชให้กับพืชชนิดอื่นที่เหลือ
และงดการให้บริการออกใบรับรองสุขอนามัยพืชให้กับพืชชนิดนั้นเป็นเวลาสามสิบวันนับแต่วันถัดจากวันที่ถูกตรวจพบ
(ข) ได้รับแจ้งจากประเทศผู้นำเข้า
- ครั้งที่ ๑
แจ้งเตือนผู้ส่งออกเป็นหนังสือและให้คำแนะนำแก่ผู้ส่งออกในการคัดสินค้าและตรวจศัตรูพืช
- ครั้งที่ ๒
ภายในระยะเวลาสามสิบวันนับแต่วันที่ได้รับแจ้งเป็นหนังสือครั้งที่ ๑
ให้แจ้งเตือนผู้ส่งออกเป็นหนังสือและงดการให้บริการออกใบรับรองสุขอนามัยพืชให้กับพืชชนิดที่ถูกตรวจพบศัตรูพืชเป็นเวลาสิบห้าวันนับแต่วันที่แจ้งไว้ในหนังสือแจ้งเตือน
- ครั้งที่ ๓
ภายในระยะเวลาสามสิบวันนับแต่วันที่ครบกำหนดเวลาการงดการให้บริการออกใบรับรองสุขอนามัยพืชที่ได้รับแจ้งเป็นหนังสือครั้งที่
๒ ให้แจ้งเตือนผู้ส่งออกเป็นหนังสือและงดการให้บริการออกใบรับรองสุขอนามัยพืชให้กับพืชชนิดที่พบศัตรูพืชเป็นเวลาสามสิบวันนับแต่วันที่แจ้งไว้ในหนังสือแจ้งเตือน

ประกาศ
ณ วันที่ ๑๘ มีนาคม พ.ศ. ๒๕๕๖
ดำรงค์  จิระสุทัศน์
อธิบดีกรมวิชาการเกษตร

[เอกสารแนบท้าย]

๑. มาตรการควบคุมพิเศษการส่งออกผักและผลไม้สด ไปสหภาพยุโรป นอร์เวย์
และสมาพันธรัฐสวิสแนบท้ายประกาศกรมวิชาการเกษตร เรื่อง หลักเกณฑ์ วิธีการ
และเงื่อนไขการขอและออกใบรับรองสุขอนามัยพืช
สำหรับสินค้าผักผลไม้สดส่งออกไปสหภาพยุโรป นอร์เวย์ และสมาพันธรัฐสวิส พ.ศ. ๒๕๕๖

(ดูข้อมูลจากภาพกฎหมาย)

ปริยานุช/ผู้จัดทำ
๒๔ เมษายน ๒๕๕๖

โชติกานต์/ผู้ตรวจ
๑๖ พฤษภาคม
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๔๘ ง/หน้า ๒๗/๑๗ เมษายน ๒๕๕๖